Author: mfsr

Predkladacia správa

	V záujme vytvárania právneho priestoru pre rozvoj všestranných a vzájomne výhodných hospodárskych vzťahov pristupujú jednotlivé štáty k uzatváraniu zmlúv o zamedzení dvojitého zdanenia. Medzi Slovenskou republikou a Kórejskou republikou neexistuje v súčasnosti platná zmluvná úprava zabraňujúca dvojitému zdaneniu v odbore dane z príjmu. Obe krajiny v snahe vytvoriť optimálne podnikateľské prostredie sa už niekoľko rokov snažia uzatvoriť Zmluvu o zamedzení dvojitého zdanenia. Rokovania k návrhu Zmluvy sa uskutočnili na úrovni daňových expertov ešte v čase existencie Českej a Slovenskej Federatívnej Republiky. Nótou Ministerstva zahraničných vecí SR č. 1940/1996 zo dňa 30. septembra 1996 bolo odsúhlasené, že slovenská strana súhlasí s návrhom už dohodnutej Zmluvy s tým, že sa do textu zapracujú zmeny vyplývajúce z nového štátoprávneho usporiadania.

	Výsledkom obojstranného úsilia a záujmu je predložený návrh Zmluvy. Jej uplatňovaním bude právo na daň rozdelené objektívne medzi oba zmluvné štáty tak pre krajinu zdroja, ako i pre krajinu rezidenta. Zmluva rieši prekrývanie daňových sústav Slovenskej a Kórejskej republiky, zabezpečuje daňovú neutralitu, t.j. spravodlivé daňové zaťaženie a vytváranie rovnakých konkurenčných podmienok pre tuzemské i zahraničné fyzické a právnické osoby. Podčiarknuť treba aj významnú úlohu predkladanej Zmluvy pri rozvoji spolupráce daňových administratív oboch krajín pri predchádzaní daňovým únikom.

	Kórejská republika je významný obchodný partner v ázijskom regióne a je členskou krajinou OECD, preto prikladáme uzavretiu tejto Zmluvy mimoriadny význam.

	Nakoľko Zmluva je v zmysle vnútroštátneho právneho poriadku Slovenskej republiky zmluvou prezidentskej povahy, musí byť predložená na schválenie Národnej rade Slovenskej republiky.

	Uzavretie tohto zmluvného dokumentu nebude mať negatívny vplyv na štátny rozpočet, na zamestnanosť a tvorbu pracovných miest. Naopak, predpokladáme, že rozvoj slovensko-kórejských hospodárskych a kultúrnych vzťahov bude mať pozitívny dopad na štátny rozpočet a tvorbu pracovných miest. 

					Dôvodová správa

	Zmluvy o zamedzení dvojitého zdanenia sú dôležitým prvkom podporujúcim medzinárodnú spoluprácu, predovšetkým v hospodárskej oblasti. Zabezpečujú právo zmluvných  štátov - štátu zdroja a štátu rezidencie požadovať platenie dane tak, aby daňovník nebol povinný platiť daň z toho istého príjmu dvakrát.

	Predkladaný návrh Zmluvy medzi Slovenskou republikou a Kórejskou republikou o zamedzení dvojitého zdanenia zabezpečuje rovnaké podmienky pre fyzické a právnické osoby tým, že upravuje zásady rovnakého zaobchádzania, potvrdzuje daňové výsady niektorých skupín osôb vyplývajúce z medzinárodných dohôd a výsady  upravené vnútroštátnymi predpismi zmluvných štátov. Predkladaný návrh zmluvy vytvára právny rámec pre objektívne rozdelenie práva na vyberanie daní z príjmov medzi obidva štáty. Ide predovšetkým o príjmy z vykonávania stavebných, montážnych a iných činností, z využívania patentov a iných priemyselných práv, technických znalostí a skúseností, výrobno-technických poznatkov, z úrokov, majetkových účastí, príjmov zo závislej činnosti, autorských práv a príjmy z osobne vykonávaných činností nezávislého charakteru.

	Obsahovo je Zmluva rozdelená do 29 článkov. Prvý až piaty článok vymedzuje osobný a vecný obsah pojmov, definície niektorých výrazov a všeobecné ustanovenia nevyhnutné pre správny výklad a aplikáciu Zmluvy.

	Ďalšie články od 6 až 22 Zmluvy ustanovujú zdaňovanie príjmov, a to v ktorom štáte a v akej výške môže byť zdanený akýkoľvek druh príjmu.

	Príjmy z nehnuteľného majetku, z jeho užívania alebo prenájmu sú podľa článku 6 zdaňované v štáte, kde sa takýto majetok nachádza.

	Podľa článku 7 Zmluvy môžu byť príjmy z obchodnej a priemyselnej činnosti podnikov jedného zmluvného štátu zdanené v druhom zmluvnom štáte, pokiaľ boli dosiahnuté v tomto druhom štáte na základe činnosti, vykonávanej v tomto druhom štáte prostredníctvom stálej prevádzkárne.

	V článku 8 sa vyhradzuje právo na zdanenie príjmov z lodnej a leteckej dopravy štátu, ktorý prevádzkuje túto medzinárodnú dopravu.

	Zdanenie dividend, úrokov a licenčných poplatkov je rozdelené medzi obidva zmluvné štáty. V štáte zdroja, t.j. v štáte, ktorý vypláca, je stanovená hranica ustanoveniami článkov 10, 11 a 12.

	Článok 13 upravuje zdanenie príjmov zo scudzenia majetku.

	Zdanenie príjmov fyzických osôb z činností vykonávaných nimi osobne ako napr. závislá činnosť, nezávislá činnosť, vedecké a umelecké činnosti, príjmy študentov a profesorov je upravené ustanoveniami článkov 14 až 21.

	Článok 23 určuje postup pri vylúčení dvojitého zdanenia.

	Riešenie sporov pri výklade a aplikácii zmluvy a výmena informácií nevyhnutných pre vykonávanie zmluvy medzi ministerstvami financií je upravené článkami 24 až 26.

	Článok 27 potvrdzuje výsady niektorých skupín osôb, ktoré vyplývajú z iných medzinárodných dohôd.

	Záverečné ustanovenia upravujú podmienky nadobudnutia platnosti Zmluvy, jej účinnosť a možnosť výpovede.

	Zmluva nevyžaduje zmeny v právnom poriadku Slovenskej republiky a nedotýka sa záväzkov z iných medzinárodných zmlúv, ktorými je Slovenská republika viazaná.